13/01/2015 | Administración Autonómica
Xunta de Galicia
Consellería de Traballo e Benestar
Xefatura Territorial da Coruña
Servizo de Relacións Laborais
Resolución da Xefatura Territorial da Coruña pola que se ordena o rexistro e publicación do convenio colectivo de traballo do persoal laboral do Concello de San Sadurniño

Visto o expediente do convenio colectivo de traballo do PERSOAL LABORAL DO CONCELLO DE SAN SADURNIÑO (código n.º 15100432012014), que foi subscrito pola comisión negociadora o día 24 de setembro de 2014, e ratificado polo Pleno da Corporación o 26 de novembro de 2014, de conformidade co disposto no artigo 90.º.2 e 3.º do Real decreto lexislativo 1/1995, do 24 de marzo, polo que se aproba o texto refundido da lei do Estatuto dos traballadores, co establecido no Real decreto 713/2010, do 28 de maio, sobre rexistro e depósito de convenios e acordos colectivos de traballo, e na Orde do 29 de outubro de 2010 pola que se crea o Rexistro de Convenios e Acordos Colectivos de Taballo da Comunidade Autónoma de Galicia, e en aplicación do disposto polo artigo 38 da Lei 7/2007, do 12 de abril, do Estatuto Básico do Empregado Público ESTA XEFATURA DE TRABALLO E BENESTAR ACORDA: 1.º.–Ordenar a súa inscrición no Rexistro de Convenios e Acordos Colectivos de Traballo da Comunidade Autónoma de Galicia.2.º.–Dispoñer a súa publicación no Boletín Oficial da Provincia da Coruña. A Coruña, a 23 de decembro de 2014. Xefa territorial M.ª ANTONIO HIGINIO CAMUS MAXE I CONVENIO COLECTIVO DO PERSOAL LABORAL DO CONCELLO DE SAN SADURNIÑO (Provincia da Coruña) CAPÍTULO I. DISPOSICIÓNS XERAIS Artigo 1. Ámbito territorial Artigo 2. Ámbito persoal Artigo 3. Ámbito temporal, vixencia e denuncia Artigo 4. Carácter Artigo 5. Consideracións xerais e materia reservada Artigo 6. Irrenunciabilidade Artigo 7. Interpretación Artigo 8. Aplicación do convenio Artigo 9. Publicidade Artigo 10. Conflitividade laboral CAPÍTULO II. COMISIÓN DE SEGUIMENTO Artigo 11. Constitución Artigo 12. Funcións Artigo 13. Réxime de funcionamento CAPÍTULO III. DEREITOS SINDICAIS Artigo 14. Principios Artigo 15. Os delegados e delegadas de persoal Artigo 16. Dereito de reunión Artigo 17. Dereito de folga CAPÍTULO IV. SOLUCIÓN EXTRAXUDICIAL DOS CONFLITOS COLECTIVOS Artigo 18. Solución extraxudicial dos conflitos colectivos CAPÍTULO V. CALIDADE DOS SERVIZOS E ABSENTISMO LABORAL Artigo 19. Calidade dos servizos e absentismo laboral Artigo 20. Incapacidade temporal CAPÍTULO VI. DEREITOS E DEBERES Artigo 21. Dereitos e deberes CAPÍTULO VII. NORMALIZACIÓN LINGÜÍSTICA Artigo 22. Normalización lingüística CAPÍTULO VIII. CALENDARIOS LABORAIS, XORNADAS E HORARIOS Artigo 23. Calendario laboral Artigo 24. Calendario de servizos especiais Artigo 25. Xornada laboral Artigo 26. Servizos extraordinarios fóra da xornada laboral Artigo 27. Compensación dos servizos extraordinarios Artigo 28. Tempo de traballo efectivo Artigo 29. Pausa mínima entre cada xornada Artigo 30. Descanso mínimo semanal CAPÍTULO IX. VACACIÓNS, PERMISOS E LICENZAS Artigo 31. Vacacións, permisos e licenzas Artigo 32. Tramitación de permisos e licenzas CAPÍTULO X. ESTABILIDADE NO EMPREGO E PROMOCIÓN PROFESIONAL Artigo 33. Estabilidade no emprego Artigo 34. Promoción profesional CAPÍTULO XI. SISTEMA RETRIBUTIVO Artigo 35. Estrutura retributiva Artigo 36. Gratificacións Artigo 37. Indemnizacións por razón de servizo Artigo 38. Nómina Artigo 39. Exclusión CAPÍTULO XII. CONDICIÓNS SOCIAIS Artigo 40. Constitución dun fondo social Artigo 41. Uso das instalacións municipais Artigo 42. Concesión de anticipos Artigo 43. Responsabilidade civil e asistencia xurídica Artigo 44. Seguro de vida e accidentes Artigo 45. Promoción da saúde e da calidade de vida Artigo 46. Traballadora ou traballador coa capacidade física diminuída CAPÍTULO XIII. RÉXIME DISCIPLINARIO Artigo 47. Réxime disciplinario CAPÍTULO XIV. SAÚDE E SEGURIDADE LABORAL Artigo 48. Saúde e seguridade laboral CAPÍTULO XV. FORMACIÓN NA ADMINISTRACIÓN LOCAL Artigo 49. Formación CAPÍTULO XVI. POLÍTICA DE IGUALDADE Artigo 50. Política de Igualdade Disposicións transitorias Disposición adicional Disposicións final ANEXOS I. HORARIOS I CONVENIO COLECTIVO DO PERSOAL LABORAL DO CONCELLO DE SAN SADURNIÑO (Provincia da Coruña) LIMIAR O goberno municipal do Concello de San Sadurniño e a representación do seu persoal laboral constituíron a mesa sectorial de negociación colectiva. Despois da posta en común dos obxectivos de ambas as dúas partes, e logo da negociación preceptiva, coinciden en salientar o seu compromiso de colaboración e entendemento para acadar un acordo satisfactorio, tanto para o persoal municipal, como para o goberno local. Malia a difícil situación na que se encontra, de forma xenérica, a Administración local en Galicia, por mor da redución nos recursos económicos e das limitacións á autonomía local impostas polo goberno do Estado, ambas as partes consideran que é o momento de establecer un marco laboral no cal se aseguren e desenvolvan os seguintes principios xerais da xestión municipal: ● Propiciar a participación do persoal municipal na organización da entidade. ● Protexer a saúde laboral do persoal municipal e promover a mellora da súa calidade de vida. ● Desenvolver a potestade de autoorganización do Concello, e asumir a súa responsabilidade social perante o seu persoal. ● Avanzar cara ó bo goberno e a gobernanza. ● Lograr unha mellora na eficiencia e na eficacia da acción municipal. ● Asegurar a prestación dos servizos públicos e a defensa do interese xeral. ● Acadar a excelencia na xestión municipal. Polo tanto, tendo en conta estes principios, e logo do proceso de negociación, o Concello e a representación laboral consideran que o presente convenio é beneficioso para ambas as partes, e senta as bases para asegurar un desenvolvemento profesional axeitado e mesmo unha mellora na prestación dos servizos que o Concello presta ó conxunto da cidadanía. CAPÍTULO I.–DISPOSICIÓNS XERAIS Artigo 1.–Ámbito territorial. Este convenio será de aplicación no Concello de San Sadurniño e na totalidade de organismos e entes públicos que poidan formar parte del. Artigo 2.–Ámbito persoal. O presente convenio colectivo aplicarase ao persoal laboral do Concello de San Sadurniño, nomeadamente ao persoal laboral fixo, ao persoal laboral con contrato de duración indefinida e ao persoal laboral con contrato de duración determinada ou con contrato realizado ao amparo de convenios con outras Administracións públicas. Quedan expresamente excluídos deste convenio colectivo o persoal eventual que desempeñe un posto de traballo de confianza ou asesoramento especial e aquelas persoas autorizadas a realizaren prácticas en centros dependentes deste Concello con carácter voluntario e gratuíto. Artigo 3.–Ámbito temporal, vixencia e denuncia. O presente convenio colectivo entrará en vigor o día da publicación do seu texto completo no B. O. P. e rexerá ata o 31/12/2015. De non formularse denuncia cunha antelación mínima de dous meses, a súa vixencia prorrogarase automaticamente por anos naturais. A denuncia do convenio efectuarase ata con dous meses de antelación ao remate da súa vixencia. A forma da denuncia será mediante un escrito dunha parte á outra, na que se fará constar a pretensión de abrir novas negociacións, a representatividade que se ten e as materias obxecto da dita pretensión negociadora. As negociacións do novo convenio iniciaranse dentro dos quince días naturais seguintes á data de denuncia. Denunciado o convenio e mentres non se acade un acordo expreso, manterase en vigor o presente en todo o seu contido normativo, agás no que afecta ao capítulo de retribucións no que haberá que aterse ao disposto na Lei de orzamentos xerais do Estado para ese ano, e no que respecta ao calendario laboral aprobado polos órganos competentes. Artigo 4.–Carácter. O convenio ten un carácter mínimo, necesario e indivisible a todos os efectos, de xeito que as condicións pactadas constitúen un todo orgánico e unitario, polo que non poderán ser renegociadas, modificadas ou reconsideradas parcialmente illadas do seu contexto. Non pode pretenderse a aplicación de partes do seu articulado rexeitando o resto, senón que sempre deberá ser aplicado e observado na súa totalidade. Artigo 5.–Consideracións xerais e materia reservada. Este convenio queda subordinado a calquera disposición de rango superior da que se deriven efectos máis favorables para o persoal laboral. Quedan reservadas á negociación colectiva as materias de negociación establecidas no artigo 37 do EBEP en relación coas competencias de cada administración pública e co alcance que legalmente proceda en cada caso. Artigo 6.–Irrenunciabilidade. Terase por nula e por non feita a renuncia por parte do persoal laboral a calquera beneficio establecido no convenio. Artigo 7.–Interpretación. Todas as condicións establecidas no presente texto, en caso de dúbida, ambigüidade ou escuridade, serán interpretadas pola comisión de seguimento do xeito que resulte máis beneficioso para o persoal laboral do Concello de San Sadurniño. Artigo 8.–Aplicación do convenio. As partes que asinan o convenio comprométense á aplicación directa deste e a non promover cuestións que puidesen supoñer modificacións nas condicións pactadas no texto. As disposicións que contén o presente convenio aplícanse con preferencia sobre calquera outra e, en todo caso, será de aplicación supletoria a normativa vixente do réxime estatutario do persoal das Administracións públicas. Artigo 9.–Publicidade do acordo. O presente acordo remitirase á autoridade laboral competente, e será publicado no B. O. P. inmediatamente despois da súa aprobación polo Pleno da Corporación Municipal. O Concello facilitará a difusión do convenio entre o persoal laboral, entregando unha copia a cada traballadora e a cada traballador. Artigo 10.–Conflitividade laboral. Antes de adoptar medidas disciplinarias ou actitudes de conflito colectivo, as partes asinantes do convenio comprométense a esgotar a vía do diálogo dentro da propia institución. CAPÍTULO II.–COMISIÓN DE SEGUIMENTO Artigo 11.–Constitución da comisión de seguimento. Dentro dos 30 días seguintes á entrada en vigor deste convenio constituirase unha comisión paritaria de seguimento que estará formada polas tres persoas delegadas do persoal e por outras tres en representación do Concello, sendo presidida polo Alcalde ou Alcaldesa, que formará parte da comisión a todo os efectos. Exercerá a función de secretaría o Secretario ou Secretaria municipal ou outra persoa designada por Alcaldía, que formará parte da comisión con voz pero sen voto. Artigo 12.–Funcións da comisión. Son funcións da comisión de seguimento do convenio colectivo: – Ditaminar toda cuestión ou dúbida sobre a interpretación ou aplicación do presente convenio ou dos seus futuros anexos. – Vixiar o cumprimento do pactado e denunciar, no seu caso, os incumprimentos. – Ser consultada obrigatoriamente sobre calquera contrato laboral (fixo, temporal, determinado a tempo parcial…) do Concello de San Sadurniño. – Estudar, propor e, cando proceda, resolver aquelas cuestións ou reclamacións que, de común acordo, lle sexan sometidas polas partes. – Actualizar o contido do presente convenio para adaptalo ás modificacións que poidan derivarse de cambios normativos ou de acordos ou pactos subscritos entre as Administracións públicas e os sindicatos. – Elaborar, a nivel de proxecto, o calendario de vacacións do persoal laboral. – Asegurar a non discriminación da muller, controlando a igualdade de trato. – Calquera outra función que de común acordo, as partes consideren conveniente. Artigo 13.–Réxime de funcionamento.1. As convocatorias de sesións da comisión de seguimento serán realizadas pola Alcaldía, co visto e prace das persoas voceiras mediante citación por escrito na que conste, lugar, data e hora, así como a orde do día. A convocatoria enviarase ás partes cunha antelación mínima de sete días hábiles, respecto da data prevista de celebración, no caso de sesións ordinarias, e dous días naturais para o caso de sesións extraordinarias.2. A comisión reunirase con carácter ordinario semestralmente e de xeito extraordinario cando sexa convocada pola Presidencia ou o solicite algunha das partes, neste último caso a outra parte deberá contestar nun prazo non superior a tres días.3. A comisión poderá utilizar os servizos ocasionais ou permanentes de asesores, con voz pero sen voto.4. A orde do día das sesións da comisión será fixada pola Presidencia, co visto e prace dos voceiros e das voceiras.5. Para que as sesións da comisión poidan celebrarse será precisa a asistencia de polo menos o 51% de cada unha das representacións, así como da persoa que ostente a secretaría.6. A comisión paritaria resolverá as cuestións sometidas a ésta nun prazo non superior a 10 días, salvo acordo de todas as partes, prorrogando o devandito prazo. Os acordos deberán adoptarse por mais do 50% de cada unha das dúas representacións, sendo de carácter obrigatorio e vinculantes para ambas as partes. En caso de empate, decidirá a persoa que exerza a Presidencia da comisión co seu voto de calidade. Os acordos serán recollidos na acta pola persoa que ostente a secretaría e daráselles publicidade no taboleiro de edictos e nos taboleiros sindicais.7. Para a resolución das discrepancias que se poidan producir no seo da comisión paritaria no caso de inaplicación de condicións laborais recollidas no convenio colectivo, acudirase ao procedemento establecido no Acordo interprofesional galego sobre procedementos extraxudiciais de solución de conflitos colectivos (AGA). No caso de que se lle someta unha discrepancia durante o período de consultas para a inaplicación de condicións laborais recollidas neste convenio colectivo, o prazo máximo de actuación da comisión será de 7 días.8. De cada xuntanza e ao seu remate, a Secretaría da comisión redactará a correspondente acta na que terá que constar o lugar, data e hora de comezo e remate da reunión, nomes e apelidos das persoas presentes, os asuntos tratados, os acordos adoptados cun resumo das opinións emitidas e a expresión dos votos. A correspondente acta así redactada pasarase inmediatamente á aprobación e sinatura de todas as persoas asistentes.9. As actas das sesións arquivaranse nun rexistro que custodiará a Secretaría, baixo a súa responsabilidade, tendo que expedir as certificacións oportunas dos acordos que as referidas actas conteñan, cando así se reclame.10. Cando ambas as partes así o consideren, crearanse comisións de traballo específicas para tratar temas concretos e predeterminados. Estas comisións elaborarán ditames que logo serán presentados á comisión, non sendo estes vinculantes senón exclusivamente informativos.11. No caso de que o convenio fose denunciado e ata que non sexa vixente un novo acordo, a comisión continuará exercitando as súas funcións. CAPÍTULO III.–DEREITOS SINDICAIS. NEGOCIACIÓN COLECTIVA Artigo 14.–Principios. As empregadas e empregados municipais terán dereito a sindicarse libremente en defensa e promoción dos seus intereses profesionais, económicos e sociais. O Concello dispensará a axeitada protección aos traballadores e traballadoras ao seu servizo contra todo acto anti-sindical que implique discriminación ou demérito relacionado co seu emprego. A dita protección exercerase especialmente contra todo tipo de accións ou actuacións que persigan influír nas condicións de emprego do traballador ou da traballadora para que esta se afilie ou non a unha central sindical, que deixe ser membro dela ou que renuncie á actividade sindical. Así mesmo tamén se exercerá contra aquelas accións que persigan relegar a calquera traballador ou traballadora no seu lugar de traballo e condicionar o emprego público á esixencia de afiliación ou non a calquera central sindical, ou á esixencia de causar baixa sindical. Artigo 15.–Os delegados e as delegadas de persoal.1. As persoas delegadas de persoal son o órgano de representación específico do conxunto dos traballadores e traballadoras.2. O Concello facilitará o acceso aos medios técnicos e materiais necesarios para o normal desenvolvemento das súas funcións sen interferir o normal desenvolvemento da actividade municipal: local de xuntanzas, teléfono, ordenador, etc.3. As persoas representantes do persoal disporán dun crédito de 20 horas mensuais retribuídas para o exercicio das súas funcións. Para estes efectos non se computarán as horas empregadas en xuntanzas dos órganos colexiados do Concello cando sexan convocados por escrito. Cando sexan convocadas por escrito aos órganos colexiados do Concello fóra da súa xornada laboral o tempo invertido descontarase da súa xornada de traballo.4. As persoas representantes do persoal cando pertenzan a unha mesma central sindical designarán un ou unha representante para asistir ás comisións informativas onde se traten asuntos relativos ao persoal. Se as persoas representantes do persoal pertencesen a centrais sindicais diferentes designarán unha persoa por cada unha delas. Artigo 16.–Dereito de reunión.1. Os traballadores e as traballadoras do Concello de San Sadurniño poderán exercitar o dereito de reunión cos requisitos e condicións sinaladas neste acordo e na demais normativa de aplicación.2. Terán lexitimidade para convocaren reunións: a) As persoas representantes do persoal. b) As organizacións sindicais, directamente ou a través dos delegados e das delegadas sindicais. c) Un número de traballadores e traballadoras non inferior ao 40% do colectivo convocado.3. Do lugar e momento da reunión: Autorizaranse reunións no centro de traballo dentro da xornada laboral ata un máximo de 20 horas anuais. Destas, a metade das horas corresponderán ás seccións sindicais e o resto aos órganos de representación do persoal. Estas reunións teranse que celebrar na derradeira ou na primeira hora da xornada. Non existirá ningún tipo de limitación para celebrar reunións fóra da xornada de traballo, sempre que se garanta a seguridade das instalacións ou dependencias. En calquera caso, a celebración da reunión non prexudicará a prestación dos servizos. O Concello facilitará, na medida das súas posibilidades, os locais axeitados para que as reunións poidan celebrarse. As súas características e equipamento satisfará ás diversas necesidades que en canto a capacidade, material e situación puidesen presentarse.4. Convocatoria da reunión: comunicarase por escrito a súa celebración con antelación de dous días hábiles se a reunión ten lugar fóra da xornada de traballo, e de cinco días se é dentro da xornada laboral, indicando no escrito: a) Día, hora e lugar de celebración. b) Colectivo ao que se convoca. c) Orde do día. d) Identificación das persoas asinantes, que deberán estar lexitimadas para convocaren a reunión consonte o disposto neste capítulo.5. As reunións entenderanse autorizadas e poderán celebrarse sen outro requisito se a autoridade competente non formula obxeccións mediante unha resolución motivada cando menos vinte e catro horas antes da celebración. Artigo 17.–O dereito de folga. O persoal municipal poderá exercer o dereito de folga nos termos recollidos na lexislación vixente. CAPÍTULO IV.–SOLUCIÓN EXTRAXUDICIAL DE CONFLITOS COLECTIVOS Artigo 18.–Solución extraxudicial de conflitos colectivos. Unha vez recoñecido o dereito á negociación colectiva no marco das Administracións públicas pola lexislación vixente aplicable, establécese como mecanismo de resolución de conflitos colectivos a negociación, a mediación e a arbitraxe. Recóllese neste convenio colectivo a recomendación da súa aplicación conforme ao seguinte: – O Concello de San Sadurniño e os sindicatos máis representativos poderán acordar a creación, configuración e desenvolvemento de sistemas de solución extraxudicial de conflitos colectivos. – Os conflitos a que se refire o apartado anterior poderán ser os derivados da negociación dos pactos e acordos, os derivados da aplicación e interpretación destes e, en xeral, os derivados da negociación, aplicación e interpretación dos acordos, excepto para aquelas materias para as que exista reserva formal de lei. – Esgotadas as vías de negociación e diálogo, a resolución extraxudicial de conflitos deberá levarse a cabo por procedementos de mediación e arbitraxe. – A mediación será obrigatoria cando o solicite unha das partes e as propostas de solución que ofrezan as persoas mediadoras poderán ser libremente aceptadas ou rexeitadas polas partes. – Mediante o procedemento de arbitraxe as partes poderán acordar conxuntamente encomendar a unha terceira persoa a resolución do conflito exposto, comprometéndose de antemán a aceptar o contido deste. – O acordo logrado a través da mediación ou da resolución de arbitraxe terá a mesma eficacia xurídica e tramitación dos pactos e acordos regulados por lei, sempre que quen adoptase o acordo ou subscribise o compromiso arbitral tivese a lexitimación que lles permita acordar, no ámbito do conflito, un pacto ou acordo conforme ao previsto pola lei. – Estes acordos serán susceptibles de impugnación. Especificamente caberá recurso contra a resolución arbitral no caso de que non observasen no desenvolvemento da actuación arbitral os requisitos e formalidades establecidos para o efecto ou cando a resolución versase sobre puntos non sometidos á súa decisión, ou que esta contradiga a legalidade vixente. – A utilización destes sistemas efectuarase conforme aos procedementos que regulamentariamente sexan determinados despois do acordo coas organizacións sindicais representativas conforme ao regulado actualmente a este respecto. – Este acordo e mecanismo de resolución extraxudicial de conflitos, e o seu contido, poderá ser aplicado a todo conflito xurdido no Concello de San Sadurniño, independentemente do tipo de vinculación xurídica das empregadas e empregados públicos aos que lles afecte este. CAPÍTULO V.–CALIDADE DOS SERVIZOS E ABSENTISMO LABORAL Artigo 19.–Calidade dos servizos e absentismo laboral.1. O Concello de San Sadurniño e as persoas representantes do persoal laboral potenciarán os instrumentos de control e redución do absentismo laboral a través da proposta de medidas de mellora da calidade na prestación do servizo público á cidadanía e da medición do absentismo laboral e seguimento deste. Realizaranse os estudos necesarios sobre as súas causas, adoptando, se for o caso, as medidas que sexan procedentes para a súa redución. En calquera caso, previa audiencia da persoa interesada, poderá procederse ao desconto automático das retribucións correspondentes nos casos de causa inxustificada de asistencia e/ou puntualidade. Todo isto efectuarase sen prexuízo das medidas disciplinarias que, se for o caso, puidesen corresponder.2. Deberá xustificarse toda ausencia producida na xornada laboral. As ausencias debidas a enfermidade xustificaranse co correspondente parte de consulta, baixa médica ou hospitalización.3. O persoal comunicará aquelas ausencias que se produzan ao inicio da xornada laboral, avisando á persoa responsable de persoal, seguíndose igual procedemento no caso de ser causa sobrevida durante a xornada laboral.4. Das medidas que se tomen para reducir o absentismo informarase puntualmente ás persoas representantes das traballadoras e dos traballadores. Artigo 20.–Incapacidade temporal. Consonte co establecido no artigo 9 do Real Decreto Lei 20/2012, o Concello e maila representación laboral negociaron un acordo, aprobado no Pleno municipal do 05/07/2014 para a xestión da prestación económica no caso de situacións de incapacidade temporal do persoal laboral municipal. O dito acordo seguirá tendo vixencia logo da aprobación do presente convenio, e se habilita á comisión de seguimento para que, se fora preciso, o modifique e adapte á nova normativa que no futuro se aprobe neste eido. CAPÍTULO VI.–DEREITOS E DEBERES Artigo 21.–Dereitos e deberes. No relativo aos dereitos e deberes do persoal laboral estarase ao disposto pola lexislación vixente aplicable ao respecto, nomeadamente ás normas da Comunidade Autónoma de Galicia de aplicación aos empregados e empregadas públicas e ao Estatuto do empregado público. CAPÍTULO VII.–NORMALIZACIÓN LINGÜÍSTICA Artigo 22.–Normalización lingüística.1. O persoal laboral do Concello de San Sadurniño ten o dereito e o deber de desenvolver a súa actividade laboral e profesional en galego, como lingua propia de Galicia e do Concello de San Sadurniño, e polo tanto a accederen á formación lingüística precisa para un axeitado desempeño do seu posto de traballo. Facilitarase o acceso a esta formación de tal xeito que o tempo investido será computado como tempo de traballo efectivo. O Concello aboará, logo da súa xustificación, as axudas de custo e gastos de desprazamento pertinentes.2. O Concello de San Sadurniño establecerá de acordo coas disposicións normativas vixentes e coas que se puidesen ditar neste ámbito, as medidas axeitadas para garantir aos seus empregados e empregadas o exercicio pleno e sen restricións dos dereitos acollidos neste capítulo, como por exemplo: – A regulamentación da avaliación do coñecemento do idioma galego para os efectos de acceso, promoción interna e provisión de postos de traballo – A implantación de sistemas de traballo que aseguren o exercicio do dereito e do deber dos empregados e das empregadas públicas do Concello de San Sadurniño a desenvolveren a súa actividade laboral en galego – A adopción das medidas tendentes a garantir o dereito das persoas administradas a seren atendidas na lingua propia de Galicia CAPÍTULO VIII.–XORNADA E CALENDARIO LABORAL Artigo 23.–Calendario laboral.1. O calendario laboral ordinario no Concello de San Sadurniño será o que se estableza, con carácter xeral polos organismos competentes da Administración central, autonómica e local, dentro das súas respectivas competencias, e afecte ao conxunto da Administración local de Galicia, e ao Concello de San Sadurniño en particular. Todo isto sen prexuízo dos calendarios especiais que, polas súas particularidades dos diferentes servizos, e en atención ao seu interese e adecuada prestación, poidan existir.2. Os días 24 e 31 de decembro permanecerán pechadas as oficinas públicas, salvo o Rexistro xeral. Incorporarase un día de permiso cando os días 24 e 31 de decembro coincidan en sábado, domingo ou día non laborable. Así mesmo, o 22 de maio, día de Santa Rita, será celebrado como día da patroa dos empregados e das empregadas públicas da Administración local. Nembargante, e co fin de non causar trastornos á cidadanía, a dita festividade incorporarase como día de libre disposición evitando así pechar as dependencias municipais ou paralizar servizos.3. Os calendarios laborais incorporarán cada ano natural, e como máximo, un día de permiso por cada unha das festividades laborais de ámbito nacional ou da Comunidade Autónoma de carácter retribuído, non recuperable e non substituíble polas Comunidades Autónomas, que coincidan en sábado. Artigo 24.–Calendario de servizos especiais.1. Os servizos do Concello que pola súa peculiaridade teñan que organizarse en réxime de quendas ou non admitan o tratamento común en canto a calendario laboral, elaborarán os seus calendarios baixo os principios de igualdade, rotación e non discriminación entre as traballadoras e os traballadores.2. Nos servizos nos que as actividades se desenvolvan en domingos, festivos, horas nocturnas ou en condicións de perigosidade, penosidade ou toxicidade, as xornadas realizadas nas ditas circunstancias deberán ser repartidas equitativamente entre todo o persoal adscrito ao servizo, atendendo ás características específicas de cada posto de traballo.3. Calquera modificación nos calendarios laborais deberá ser acordada por consenso entre a representación do Concello e do persoal, notificándose coa antelación oportuna ás persoas interesadas e aos órganos de representación do persoal.4. O cambio voluntario dunha traballadora ou dun traballador dentro das quendas preestablecidas non terá máis limitacións que a pertenza á mesma categoría profesional, corpo ou escala e a previa comunicación á persoa responsable do servizo cunha antelación de 24 horas.5. Os calendarios de servizos especiais poderán dispoñer dun sistema de quendas, atendendo á dispoñibilidade de persoal e aos servizos que cumpra realizar, respectando, en todo caso, o descanso entre xornadas, que non poderá ser inferior a 12 horas. A xornada non excederá en cómputo anual do que se sinale para o resto do persoal.6. Entenderase por distorsión horaria o prexuízo da traballadora ou do traballador que teña que prestar servizo alternativamente en quendas variables de mañá, tarde ou noite. A distorsión horaria será retribuída nas condicións e contías que se establezan no capítulo de retribucións do presente convenio colectivo. Artigo 25.–Xornada laboral.1. A xornada ordinaria de traballo no Concello de San Sadurniño será a que, en cada momento se estableza para as empregadas e empregados públicos. Na actualidade, segundo o disposto no Real Decreto Lei 20/2011, de 30 de decembro, de medidas urxentes en materia orzamentaria, tributaria e financeira para a corrección do déficit público, a xornada ordinaria de traballo terá un mínimo de 37,5 horas semanais. Non obstante, as persoas asinantes do presente convenio colectivo comprométense a aplicar as oportunas modificacións regulamentarias co obxecto de que a devandita xornada ordinaria poida quedar establecida en 35 horas semanais, na medida en que as disposicións legais así o permitan. As 2,5 horas que restan do total das 37,5 horas semanais poderán ser destinadas á formación das traballadoras e dos traballadores.2. A xornada ordinaria de traballo no Concello de San Sadurniño queda establecida en 1.647 horas en cómputo anual.3. A xornada distribúese segundo o especificado no Anexo I.4. O Concello de San Sadurniño recoñece o dereito do persoal ao seu servizo á conciliación da vida laboral e familiar, polo que serán de aplicación medidas adicionais de flexibilidade horaria, de conformidade co previsto na normativa vixente. Artigo 26.–Servizos extraordinarios fóra da xornada laboral.1. Con carácter xeral, prohíbese a realización de horas extraordinarias estruturais.2. Poderanse realizar servizos extraordinarios por razóns de prevención ou reparación de sinistros ou danos, imprevistos, ausencias, acumulación de tarefas, interrupcións do servizo, alteracións nas quendas de persoal ou outras circunstancias excepcionais derivadas das actividades propias do servizo público, cando non sexa posible atender estas situacións coa redistribución dos efectivos do cadro de persoal.3. Especificamente, terán a consideración de servizos extraordinarios as horas necesarias para asistir a xuízos ou comparecencias fóra da xornada de traballo derivadas da prestación do servizo.4. Para os efectos de control e compensación, sempre que un traballador ou traballadora realice servizos extraordinarios fóra da súa xornada ordinaria, a persoa responsable do servizo elaborará unha relación mensual na que figure a identificación dos traballadores/as, as horas traballadas, a data da súa realización e a cuantificación das horas realizadas en total, que será entregada á persoa responsable de persoal, entregándoselle unha copia aos traballadores e traballadoras afectados. A estes efectos, elaborarase un modelo de impreso que estará a disposición das traballadoras e dos traballadores.5. Co fin de repartir equitativamente os traballos realizados fóra da xornada ordinaria, nos servizos especiais estableceranse listas de persoal ordenado por categorías profesionais e alfabeticamente. As tarefas extraordinarias asignaranse pola orde correlativa que figura na lista. Ningunha traballadora ou traballador repetirá na quenda de dispoñibilidade ata que sexa esgotada pola totalidade das persoas da lista, agás no caso de incapacidades temporais ou calquera outra causa que implique suspensión na prestación do servizo.6. O límite anual de horas extraordinarias será o establecido pola lexislación vixente.7. Cando en calquera servizo municipal se exceda de 800 horas extraordinarias anuais, crearase unha nova praza no cadro de persoal. Artigo 27.–Compensación de servizos extraordinarios.1. A realización de traballos fóra da xornada ordinaria compensaranse preferentemente con horas libres, a razón de dúas horas por cada hora extraordinaria traballada dentro da xornada de luns a sábado. As horas de compensación acumularanse preferentemente ata chegar a completar xornadas laborais enteiras, que se desfrutarán nos catro meses seguintes.2. Cando os servizos extraordinarios se realicen en domingo, festivo ou de noite compensaranse en todo caso con tres horas por hora traballada.3. Cando a disposición de horas libres para compensar a realización de horas extraordinarias poida supoñer un grave prexuízo para o funcionamento do servizo, a compensación horaria poderá substituírse pola remuneración económica, nas contías que para cada nivel se estableza no capítulo de retribucións.4. De ser o caso, o pagamento das horas extraordinarias incluirase na nómina do mes seguinte.5. O persoal do servizo de obras recibirá unha compensación mensual de 70,00 € en concepto de dispoñibilidade horaria.6. O persoal do servizo de axuda no fogar municipal recibirá unha compensación de 25,00 € por día festivo traballado.7. A comisión de seguimento revisará a aplicación práctica dos procedementos de xustificación e compensación definidos no presente convenio colectivo. Artigo 28.–Tempo de traballo efectivo.1. Todo o persoal en réxime de xornada continuada e especial, gozará dunha pausa de trinta minutos na xornada, computándose como traballo efectivo.2. O tempo de traballo computarase de modo que, tanto ao comezo coma ao remate da xornada diaria, a persoa traballadora se atope no seu posto de traballo, considerándose como traballo efectivo aquel que sexa imprescindible para recoller, ordenar e gardar roupa, materiais e útiles de traballo. A mesma consideración terá o tempo utilizado para cumprir coas normas de seguridade e hixiene no traballo. En calquera caso, o tempo empregado en cambiarse de roupa, non poderá superar os 10 minutos.3. Para o persoal que desenvolva a súa actividade en lugares de traballo non fixos ou itinerantes, o cómputo da xornada normal de traballo comezará a partir do lugar de recollida ou reunión establecido. No caso do Servizo de axuda no fogar municipal, o cómputo comezará no domicilio onde desenvolvan a súa xornada, tanto na entrada como na saída do traballo. Artigo 29.–Pausa mínima entre cada xornada. Calquera que sexa o réxime de organización do traballo de cada servizo municipal, entre o final dunha xornada e o comezo da seguinte mediarán como mínimo 12 horas. Artigo 30.–Descanso mínimo semanal. O persoal laboral terá dereito a un descanso mínimo semanal de dous días ininterrompidos que, como regra xeral, comprenderá o sábado e o domingo completo, agás nos servizos que funcionan os sete días da semana. CAPÍTULO IX.–VACACIÓNS, PERMISOS E LICENZAS Artigo 31.–Vacacións, permisos e licenzas. No referente a licenzas, vacacións e permisos tomarase como referencia o disposto na lexislación da Comunidade Autónoma de Galicia e no Estatuto básico do empregado público, así como na resolución do 12 de marzo de 2013, da Dirección xeral da Función Pública, pola que se ditan as instrucións sobre o réxime de vacacións, permisos e licenzas, co fin de equiparar o persoal laboral e funcionario. Sen prexuízo do anterior, para o persoal laboral do Concello de San Sadurniño, no presente convenio colectivo contémplase o seguinte: 1. As vacacións terán a duración de 22 días hábiles por ano completo de servizo, ou dos días que correspondan proporcionalmente, se o tempo de servizo durante o ano foi menor. A estes efectos os sábados considéranse inhábiles, sen prexuízo das adaptacións que se establezan para os horarios especiais.2. As vacacións desfrutaranse previa autorización e sempre que resulte compatible coas necesidades do servizo, dentro do ano natural e ata o 15 de xaneiro do ano seguinte, en períodos mínimos de cinco días hábiles. No caso do Servizo de axuda no fogar o período prorrogarase ata o 30 de xaneiro e os períodos mínimos estarían suxeitos á prestación do servizo. Sen prexuízo do anterior, e sempre que as necesidades do servizo o permitan, poderase solicitar o desfrute independente de ata 5 días hábiles por ano natural, que poderán acumularse aos días de asuntos persoais.3. Cando o período de vacacións previamente fixado e autorizado, poida coincidir co tempo dunha situación de incapacidade temporal, risco perante a lactancia, risco perante o embarazo ou cos permisos de maternidade/paternidade ou permiso acumulado de lactancia, poderase gozar en data distinta.4. Cando os permisos indicados impidan iniciar o desfrute das vacacións dentro do ano natural poderanse trasladar ao ano natural seguinte. No suposto de incapacidade temporal o período de vacacións gozarase unha vez finalizase esta e sempre que non transcorresen máis de dezaoito meses a partires do final do ano no que se orixinaron.5. Se durante o período de vacacións autorizado, sobreviñera o permiso de maternidade/paternidade ou unha situación de incapacidade temporal, o período de vacacións quedará interrompido podendo gozarse o tempo que reste nun período distinto dentro do ano natural, ou do ano natural posterior no caso de non ser posible.6. As vacacións gozaranse preferentemente e con carácter xeral entre o 1 de xuño e o 30 de setembro, respectando sempre as necesidades do servizo.7. No caso do persoal que traballa a quendas, non poderá comezar o período vacacional en descanso semanal establecido.8. O plan de vacacións anuais será elaborado antes do 1 de abril de cada ano, para a súa negociación coas persoas representantes das traballadoras e dos traballadores, de modo que cada traballadora e cada traballador poida coñecer as datas que lle correspondan, polo menos con dous meses de antelación á data do comezo daquelas.9. Preferencia para o goce do período de vacacións anuais: – O Concello de San Sadurniño recoñece o dereito preferente á elección do período de vacacións a favor das mulleres xestantes ao seu servizo, e polo tanto a elección en primeiro lugar a mulleres e homes con fillas ou fillos menores de doce anos ou maiores dependentes ao seu coidado. – Nos servizos onde poidan producirse colisión de intereses respecto ao goce das vacacións, organizaranse as quendas de forma obrigatoria, de xeito rotativo, comezando pola persoa traballadora con maior antigüidade. En caso de persistir empate, aplicarase a orde alfabética de primeiro apelido e nome, comezando pola letra que cada ano se establece a nivel xeral para os procesos selectivos das distintas administracións públicas.10. As vacacións non poderán ser compensadas en metálico nin en todo nin en parte, agás cando no transcurso do ano se produza a extinción da relación de emprego da persoa traballadora ou sexa declarada esta en situación de excedencia ou de suspensión de funcións e aínda non teña gozado ou completado na súa totalidade o goce do período vacacional.11. No suposto de producirse colisión de intereses entre a persoa traballadora afectada pola enfermidade ou por accidente e aqueloutras do seu mesmo servizo, que xa as teñen programadas, terán estas últimas preferencia sobre aquela, que en todo caso deberán supeditarse ás necesidades do servizo.12. O calendario anual de vacacións poderá ser modificado con carácter individualizado, trala solicitude das persoas interesadas, sempre que non exista oposición, fundamentada en razóns obxectivas do servizo, e non se afecte a intereses de terceiras persoas no ámbito das quendas establecidas. Artigo 32.–Tramitación dos permisos e licenzas. As solicitudes presentaranse no Rexistro de persoal do Concello e serán resoltas pola Alcaldía ou persoa en quen delegue, quen ditará para o efecto a súa resolución. Calquera resolución negativa deberá ser debidamente motivada e argumentada. Previamente á adopción de calquera resolución denegatoria deberá ser oída a persoa interesada e a comisión de seguimento ou no seu defecto, a representación sindical das traballadoras e dos traballadores. Os modelos normalizados de solicitude deberán ser aprobados pola comisión de seguimento do presente convenio. Así mesmo, a comisión debe concretar o prazo de antelación co que deben ser solicitadas e concedidas, así como as xustificacións documentais pertinentes para achegar a cada tipo de solicitude nun tempo máximo dun mes dende a publicación do presente convenio. Carecerán de validez e consideraranse nulos a todos os efectos, os permisos e licenzas que non sexan tramitados e resoltos consonte o establecido no presente convenio, sen prexuízo do establecido nos casos de urxente necesidade. CAPÍTULO X.–ESTABILIDADE NO EMPREGO E PROMOCIÓN PROFESIONAL Artigo 33.–Estabilidade no emprego.1. O Concello comprométese a establecer progresivamente accións e/ou medidas encamiñadas á consolidación do emprego temporal que responda a necesidades de carácter permanente e estrutural como consecuencia da prestación de novos servizos polo Concello de San Sadurniño.2. Por este motivo, O Concello comprométese á elaboración dunha relación de postos de traballo na que se recollerán as asignacións e tarefas correspondentes a cada posto, en consonancia coa categoría profesional de cada un.3. A convocatoria dos procesos selectivos para a consolidación do emprego temporal estrutural e permanente efectuarase de acordo cos principios de igualdade, mérito, capacidade e publicidade.4. Eses procesos selectivos realizaranse polo procedemento de concurso-oposición e neles, a fase de concurso terá unha puntuación equivalente ao 40% da total acadable.5. Así mesmo, o Concello, firme defensor da xestión pública dos servizos municipais, garantirá a todas as traballadoras e traballadores dos seus servizos o dereito á estabilidade laboral incluso no caso de externalización ou privatización de calquera dos servizos que ofrece ou chegue a ofrecer á veciñanza de San Sadurniño.6. Cando, no proceso de desenvolvemento dun servizo ou servizos, o Concello ou unha empresa concesionaria cese na súa prestación por calquera causa, a nova empresa adxudicataria está, en todo caso, obrigada a subrogarse nos contratos das persoas traballadoras adscritas aos postos, funcións e lugares de traballos propios do dito servizo, calquera que sexa a modalidade de contratación dos mesmos, e/ou a categoría laboral.7. Igualmente procederá a subrogación cando exista un cambio na titularidade das instalacións onde se presta o servizo. Artigo 34.–Promoción profesional.1. O Concello entende que as posibilidades de desenvolvemento do dereito á promoción interna no seo dunha organización das súas dimensións é difícil de garantir. Por iso, cando as necesidades organizativas do Concello motiven a creación de novos postos de traballo, ofreceranse en primeiro lugar ás traballadoras e traballadores do Concello, para seren cubertos mediante o procedemento de provisión de concurso. As bases do concurso garantirán, en todo caso, a idoneidade e a capacidade das empregadas ou empregados que accedan a cada un dos postos ofrecidos.2. Así mesmo, todos os postos do Concello que resulten vacantes, susceptibles de seren ocupados por persoal propio, ofreceranse en concurso ao persoal do propio Concello para a súa provisión, dentro do exercicio no que se produza a vacante ou no exercicio seguinte, se no anterior resultase imposible.3. O Concello ofrecerá en convocatorias abertas aqueles postos do seu cadro de persoal que resulten vacantes e para os que non teña medios propios para a súa provisión. CAPÍTULO XI.–SISTEMA RETRIBUTIVO Artigo 35.–Estrutura retributiva. Os conceptos retributivos do persoal laboral do Concello de San Sadurniño son: – Salario base – Antigüidade/trienios, consistente nunha cantidade de 30,00 € para todo o persoal laboral, por cada tres anos de servizo no corpo ou escala, clase ou categoría de pertenza, que comezará a percibirse a partir do 1 de xaneiro de 2015. A remuneración por trienios do persoal laboral a tempo parcial será proporcional á establecida para as traballadoras e os traballadores a xornada completa. O cómputo do tempo para a consolidación dos trienios determinarase en base á data de inicio da relación laboral, independentemente do tipo de xornada que realice a persoa traballadora. – Pagas extraordinarias que serán dúas ao ano, abonándose nos primeiros cinco días de xullo e de xaneiro. Unha vez recuperada a paga extraordinaria correspondente a decembro de 2012, aboaranse coas pagas de xuño e novembro. A contía das mesmas será o salario base máis os trienios correspondentes Artigo 36.–Gratificacións.1. As gratificacións, que en ningún caso poderán ser fixas na súa contía nin periódicas no seu abono, deberán responder a servizos extraordinarios realizados fóra da xornada normal de traballo. A realización de servizos extraordinarios responderán a motivos organizativos ou necesidades do servizo debidamente acreditadas e autorizadas.2. A retribución dos servizos extraordinarios terá carácter excepcional, debendo ser compensados preferentemente en tempo libre. En todo caso, cando se dean situacións de excepcionalidade que impiden a compensación en tempo libre, os servizos extraordinarios serán retribuídos co seguinte criterio: – Cada hora extraordinaria traballada dentro da xornada laborable e diúrna retribuirase co valor dunha hora normal incrementada nun 100% – Cada hora extraordinaria traballada en sábados non laborables, días libres, domingos e festivos, ou en horario nocturno retribuirase co valor dunha hora normal incrementada nun 200%. A duración da xornada extraordinaria terá un mínimo de tres horas, a efectos de retribución, a partir das que se incrementará o seu valor en función do tempo de traballo efectivo 3. O valor da hora normal de traballo será o resultado de dividir a retribución anual bruta de cada traballador ou traballadora entre 1.647 (xornada laboral en cómputo anual). 4. Todo o persoal laboral que, por necesidades do servizo, se vexa obrigado a traballar as noites dos días 24 e 31 de decembro, compensarase cunha gratificación especial, igual ao valor cuádruplo dunha xornada normal de traballo efectivo. Artigo 37.–Indemnizacións por razóns de servizo.1. Gastos de desprazamento: Terán a consideración de gastos de desprazamento as cantidades a pagar ao persoal polos gastos ocasionados pola utilización de calquera medio de transporte por razón do servizo encomendado. Este concepto equivale a viaxar por conta da entidade utilizando o medio de transporte que se determine, procurando que o desprazamento se efectúe por liñas regulares de transporte. Para o seu pagamento estarase ao disposto en cada momento para a Administración xeral do Estado en materia de gastos de custos e quilometraxe, actualmente regulado polo RD 462/2002, do 24 de maio, sobre indemnizacións por razón de servizo, salvo no referente á contía do pagamento por quilómetro que queda estipulada en 0,21 €/km. O persoal laboral que por razóns de servizo deba desprazarse no seu vehículo como parte do seu traballo habitual, presentará mensual ou trimestralmente un documento no que se especifiquen as datas e o lugar do desprazamento para o seu cobro. Quedan exceptuadas as persoas traballadoras do Servizo de axuda no fogar municipal, que perciben unha cantidade fixa mensual en concepto de transporte.2. Axudas de custo: Entenderase por axuda de custo a cantidade que se pagará polos gastos orixinados cada día pola estancia e manutención fóra da residencia habitual por razóns de servizo. Estas contías actualizaranse automaticamente de acordo á lexislación estatal. A indemnización para manutención deberá facerse efectiva para desprazamentos por razóns de servizo fóra do termo municipal cando: – O servizo se realice en horario de mañá e tarde. – O servizo se realice en horario de tarde, tendo o seu comezo antes das 16.00 horas. A indemnización por aloxamento requirirá a imposibilidade de voltar ao domicilio no mesmo día. Esta circunstancia deberá acreditarse ante a comisión de seguimento. As indemnizacións deberán facerse efectivas dentro do mes seguinte á realización do servizo e previa presentación das facturas que acrediten os ditos gastos, a excepción dos gastos de quilometraxe que deberán ser validados en función das táboas oficiais de distancias quilométricas. As contías das axudas son as recollidas na seguinte táboa: 3. Indemnización especial: A indemnización especial defínese como a compensación que corresponde polos danos, perdas ou gastos extraordinarios que se produzan sobre o patrimonio da traballadora ou traballador por razón ou como consecuencia dos servizos encomendados. As contías das indemnizacións por razóns de servizo establecidas neste artigo, serán actualizadas anualmente nas contías que para estes efectos determine a normativa estatal. Artigo 38.–Nómina. Todas as percepcións económicas do persoal laboral do Concello de San Sadurniño realizaranse a través da nómina, establecéndose a prohibición de facelo doutro xeito. O cobro da nómina efectuarase como moi tarde, o último día do mes vencido. A nómina deberá conter todos os datos persoais precisos e os conceptos retributivos detallados e en concreto, sempre de xeito claro, o importe bruto, as deducións e o importe líquido, procurando a maior transparencia e claridade posibles. Artigo 39.–Exclusión. Estas percepcións económicas non serán obrigatoriamente aplicables a aqueles contratos de duración non superior a un ano formalizados por razóns de interese social e que conten cunha subvención directamente vinculada aos mesmos. Tamén terán un réxime de retribucións especial aquelas persoas traballadoras nas que a contía das súas retribucións estivese pactada por hora de traballo. CAPÍTULO XII.–CONDICIÓNS SOCIAIS Artigo 40.–Constitución dun fondo social. O Concello de San Sadurniño constituirá un fondo social cunha partida inicial de 4.000,00 € que se incrementará anualmente na mesa de negociación para financiar accións e programas de carácter social. As accións, contías e normas de xestión estableceranse nun regulamento de acción social, que será aprobado polo Pleno da Corporación e que se negociará no prazo dun mes, unha vez aprobado o presente convenio. As partes asinantes do convenio comprométense a buscar as canles para favorecer que o fondo social sexa xestionado polas propias traballadoras e traballadores do Concello. Artigo 41.–Instalacións municipais. As persoas traballadoras do Concello poderán participar nas escolas culturais e deportivas así como utilizar as instalacións municipais (culturais, deportivas, de conciliación, etc.) nas mesmas condicións que se establezan para a veciñanza de San Sadurniño. Artigo 42.–Concesión de anticipos. A petición da persoa traballadora, o Concello concederá ao persoal laboral anticipos de cantidade sobre o soldo, e a súa devolución efectuarase mediante deducións mensuais en nómina sen que xeren ningún tipo de xuro. A estes efectos o Concello adicará ata o 1% da masa salarial. A contía dos citados anticipos será de ata dúas mensualidades dos haberes totais líquidos, cun máximo de 2.500,00 €. A devolución efectuarase nun máximo de 18 meses. A cantidade correspondente comezarase a descontar a partires do mes seguinte ao ingreso do anticipo. En caso de necesidade extraordinaria, poderanse conceder anticipos que superen a contía establecida no parágrafo anterior, previa estimación da comisión de seguimento. O prazo de devolución estimarase asemade pola dita comisión. En calquera momento a contía pendente de amortización poderase liquidar pola traballadora ou traballador. Non se concederán novos anticipos se a persoa traballadora non amortizou o 100% do que tiña concedido con anterioridade, salvo por necesidade debidamente xustificada e previa estimación da comisión de seguimento. Artigo 43.–Responsabilidade civil e asistencia xurídica. O Concello de San Sadurniño garantirá a prestación de asistencia xurídica especializada a todas as persoas traballadoras que a precisen por razón de conflitos con terceiras persoas derivados da prestación do servizo. O Concello asumirá as posibles responsabilidades civís que se puidesen derivar da prestación do servizo dos traballadores e das traballadoras propias, agás no caso de neglixencia debidamente probada. Para estes efectos, o Concello de San Sadurniño incluirá nos orzamentos municipais o crédito necesario para a cobertura axeitada. Artigo 44.–Seguro de vida e accidentes. O Concello incluirá nos orzamentos o crédito necesario para renovar anualmente unha póliza de seguro colectivo para as traballadoras e traballadores municipais que cubra os riscos de morte, incapacidade total e permanente ou gran invalidez derivada de accidente de traballo ou enfermidade laboral cunha cobertura de 30.000€. A comisión de seguemento estudiará a viabilidade dunha póliza de seguro de vida para o persoal laboral antes da aprobación dos orzamentos municipais de 2015. Artigo 45.–Promoción da saúde e da calidade de vida. O Concello asume a súa responsabilidade para tentar mellorar a calidade de vida do persoal ao seu cargo, e nomeadamente no referente á promoción da saúde. Por este motivo, e perante as limitacións que ten o sistema público de saúde, incluirá nos orzamentos municipais o crédito necesario para que o persoal laboral poida realizar, de forma voluntaria, recoñecementos anuais básicos de xinecoloxía ou uroloxía. Artigo 46.–Traballadora ou traballador con capacidade física diminuída. Toda traballadora e traballador municipal que, por razón de idade, saúde ou embarazo, teña diminuída a súa capacidade para desenvolver o seu traballo habitual, terá dereito a que o Concello, previos informes médicos e da comisión de seguimento, o destine a outro posto de traballo temporalmente ou definitivamente acorde coas circunstancias sobrevidas e conservando as mesmas retribucións, sempre e cando exista dispoñibilidade e non supoña a creación dun novo posto de traballo. CAPÍTULO XIII.–RÉXIME DISCIPLINARIO Artigo 47.–Réxime disciplinario. O persoal laboral rexerase en canto á tipificación e aplicación de faltas e sancións, así como ao seu procedemento, polo disposto na normativa de función pública, sen prexuízo da responsabilidade civil ou penal na que puidese incorrer. CAPÍTULO XIV.–SAÚDE E SEGURIDADE LABORAL Artigo 48.–Saúde e seguridade laboral. En materia de saúde e seguridade laboral estarase ao disposto na lexislación vixente e no Regulamento de saúde e seguridade laboral do Concello de San Sadurniño, aprobado no Pleno municipal do 07/07/2012, e que se entenderá, a todos os efectos, parte integrante deste convenio. CAPÍTULO XV.–FORMACIÓN NA ADMINISTRACIÓN LOCAL Artigo 49.–Formación.1. A formación debe ser considerada como unha necesidade e unha obrigación, constituíndo un factor básico para incrementar a motivación e a integración dos empregados e das empregadas públicas e un mecanismo eficaz e indispensable para mellorar a eficacia e a calidade dos servizos que se prestan á cidadanía.2. Todos os empregados e empregadas públicas locais terán a posibilidade de accederen aos plans de formación continua, así como a plans agrupados que engloben ao Concello de San Sadurniño. Para favorecer o acceso á formación, as persoas traballadoras poderán adaptar o seu horario de traballo para a asistencia a estes cursos ou outros de carácter oficial relacionados co posto de traballo, previa autorización e sempre que non afecte á prestación do servizo.3. Disporase dun mínimo de 40 horas anuais para formación, que serán computadas como tempo de traballo efectivo.4. A persoa traballadora que nos últimos dous anos gozara dunha licenza de maternidade, un permiso de paternidade, unha redución de xornada ou unha excedencia para o coidado de familiares terá un dereito preferente a participar nos cursos formativos que teñan acceso ben por programación de plans propios de formación ou por participación en plans agrupados nos que participe o Concello de San Sadurniño. CAPÍTULO XVI.–POLÍTICA DE IGUALDADE Artigo 50.–Política de igualdade. O Concello de San Sadurniño acredita no necesario e obrigado principio de igualdade entre as persoas, e nomeadamente se compromete a que o persoal afectado por este convenio non terá, directa ou indirectamente, un trato discriminatorio en función do sexo en canto ao acceso, promoción e conservación do posto de traballo, nin no desenvolvemento habitual das súas funcións. Asemade a comisión de seguimento vixiará que se asegura unha igual prestación económica por un traballo de igual valor, así como o acceso á promoción e á formación profesional sen limitacións ou condicionamentos por razón de xénero. Ambas as partes asumen que o desenvolvemento práctico da política de igualdade no Concello de San Sadurniño fica definido no II Plan de igualdade de oportunidades entre mulleres e homes, que ten vixencia ata 2017. Disposición transitoria primeira O Concello comprométese a realizar unha clasificación profesional dos postos de traballo existentes. Disposición transitoria segunda A comisión de seguimento avaliará a aplicación do contido do artigo referido á estabilidade no emprego e, logo de estudar a súa viabilidade e oportunidade, fará unha proposta para determinar os procesos selectivos precisos. Disposición adicional primeira No non recollido neste convenio estarase ao disposto no Estatuto dos traballadores, no Estatuto básico do empregado público e nas demais disposicións de xeral aplicación, así como nos convenios e acordos laborais do persoal laboral da Xunta de Galicia. Disposición final O presente convenio do persoal laboral do Concello de San Sadurniño asínase pola mesa xeral de negociación colectiva, para someterse logo á ratificación do Pleno municipal nos mesmos termos en que foi acordado na negociación. ANEXO I: HORARIOS Horario xeral De 08.00 a 15.00 horas de luns a venres, e de 16.30 a 19.00 os xoves. O horario poderá modificarse por necesidades do servizo sempre e cando se respecte o cómputo de horas establecidas semanalmente e a distribución das mesmas non exceda de dúas tardes á semana. HORARIOS ESPECIAIS Son aqueles horarios que polas características do posto, deben ser diferentes do horario xeral do Concello. Os horarios poderán modificarse atendendo ás necesidades de cada servizo. a) Persoal de obras e servizos: de 07.00 a 14.30, de luns a venres. O servizo de recollida do lixo prestarase entre as 05.30 e as 13.00 horas. b) Persoal do servizo de axuda no fogar: o horario de referencia estará comprendido entre as 08.30 e as 21.00 horas de luns a domingo, e a distribución do mesmo realizarase preferentemente de xeito continuado. c) Técnico de cultura: de 08:15 a 15.15 horas, de luns a venres. O resto das horas ata completar a xornada completa, distribuiranse ao longo do ano atendendo ás necesidades do servizo. d) Técnica deportiva: de 16.00 a 23.00 horas, de luns a venres. Durante o verán será de 10.00 a 14.00 horas de luns a venres e de 19.30 a 23.00 os luns, martes e xoves. e) Axente TIC: de 09.00 a 15.00 horas os luns, mércores e venres e de 14.30 a 20.30 horas os martes e xoves. No verán, o horario será de 08.30 a 14.30 horas. f) Conserxe do CPI: de 08.30 a 15.00 horas os luns, mércores e venres e de 08.30 a 17.30 horas os martes e xoves. En todo caso, o horario estará en función das necesidades do centro escolar.